钦定古今图书集成/理学汇编/文学典/第197卷 > 《董氏武陵集序》前人
## 钦定古今图书集成/理学汇编/文学典/第197卷 > 《董氏武陵集序》前人

“片言可以明百意，坐驰可以役万景，工于诗者能之。
《风》《雅》体变而兴同，古今调殊而理合，达于诗者能之。
工生于才，达生于明，二者还相为用，而后诗道备矣。”
余尝执斯评，为公是且衡而度之，诚悬乎心，默揣群
才，钧铢寻尺，随限而尽。如是所阅者百态，一旦得董
生之词，杳如抟翠屏，浮层澜，视听所遇，非风尘间物，
亦犹明金綷羽，得于遐裔，虽欲勿宝，可乎？生名侹，字
庶中，幼嗜属诗，晚而不衰。心源为𬬻，笔端为炭，锻炼
元本，雕砻群形，纠纷舛错，逐意奔走，因故沿浊叶为
新声。尝所与游，皆青云之士，闻名如卢、杜，高韵如包、
李，迭以章句，扬于当时。末路寡徒，值余欢甚，因相谓
曰：“间者身以廷尉属为荆州从事，移”疾罢去，幽卧于
武陵，迨今四年，言未信于世，道不施于人，寓其往怀，
播为吟咏，时复发笥，纷然盈前，凡五十篇，因地为目。
吾子尝号知我，盍表而出之，为生羽翼，余不得让而
著于篇。因系之曰：诗者，其文章之蕴也。义得而言丧，
故微而难能；境生于象外，故精而寡和。千里之谬，不
容丝毫；非有的然之姿，可使户晓，必俟知者，然后鼓
行于时。自建安距永明已还，词人比肩，唱和相发。有
以“朔风零雨”，高视天下，“蝉噪鸟鸣”，蔚在《史》策。国朝因
之，粲然复兴。由篇章以跻贵仕者，相踵而起。兵兴已
还，右武、尚功卿大夫以安济为任，不暇器人于文什
之间，故其风寖息，乐府协律不能足。〈去声〉新音以度曲，
夜讽之职，寂寥无纪，则董生之贫卧于裔土也，其不
得于时者欤？其不试故艺者欤？